लग्जरी कार नंबर से प्रॉपर्टी डीलर को पकड़ा गया, चोरी में दूसरा आरोपी GMDA अधिकारी; यूट्यूबर एल्विश बेकसूर
Haryana Gurugram Robbery Case - हरियाणा के गुरुग्राम में 40 लाख की लग्जरी कार (HR 20 AV 0006) में G20 सम्मेलन के लिए आए फूलों वाले गमले को चुराने वाला पकड़ा गया है
हरियाणा के गुरुग्राम में 40 लाख की लग्जरी कार (HR 20 AV 0006) में G20 सम्मेलन के लिए आए फूलों वाले गमले को चुराने वाला पकड़ा गया है। गिरफ्तार आरोपी गुरुग्राम के गांधी नगर का रहने वाला प्रॉपर्टी डीलर मनमोहन यादव है। आरोपी की गिरफ्तारी गाड़ी के रजिस्ट्रेशन नंबर के आधार पर हुई है। चोरी में गुरुग्राम मेट्रोपॉलिटन डेवलपमेंट अथॉरिटी (GMDA) का अधिकारी नवाब सिंह भी शामिल था। हालांकि अभी तक जीएमडीए ने अपने अधिकारी नबाव सिंह पर कोई कार्रवाई नहीं की है।
गमले चुराने में इस्तेमाल कार मनमोहन की पत्नी बीना कुमारी के नाम पर रजिस्टर्ड है। जिस पर हिसार का नंबर लगा हुआ है। पुलिस ने कार और चोरी किए पौधे भी बरामद कर लिए है। बताया ये भी जा रहा है कि आरोपी गुरुग्राम में ही अधिकारी है। हालांकि कुछ उसे प्रॉपर्टी डीलर भी बता रहे हैं। पुलिस ने इसकी पुष्टि नहीं की है। मामले में दूसरे आरोपी की भी पहचान हो गई है। उसकी गिरफ्तारी को लेकर भी दबिश दी जा रही है।
वहीं इस मामले में लोगों ने यूट्यूबर एल्विश यादव को जमकर ट्रोल किया। एल्विश ने किसी कार्यक्रम में इसी कार का इस्तेमाल किया था। DCP ने बताया कि इसमें यूट्यूबर एल्विश यादव का कोई रोल नहीं है। आरोपी मनमोहन का लड़का एल्विश का दोस्त है। इसलिए उसने कभी उसकी गाड़ी यूज की होगी। 
पहले पूरा मामला जानिए..
मंगलवार को गुरुग्राम के शंकर चौक का एक वीडियो सामने आया। इसमें 2 लोग कार में आए और शंकर चौक से फूलों के गमले चोरी से डिक्की में रखकर ले गए। यह फूल वाले गमले गुरुग्राम में 1 से 3 मार्च तक G-20 देशों के सम्मेलन से पहले सजावट के लिए लाए गए थे।
इसका वीडियो भाजपा के प्रदेश प्रवक्ता रमन मलिक ने ट्वीट किया था। उन्होंने इसे शर्मनाक करार देते हुए कहा कि दिनदहाड़े पौधों की लूट हुई। उन्होंने गुरुग्राम पुलिस व हरियाणा सरकार से कार्रवाई की भी मांग की। जिसके बाद पुलिस हरकत में आई और नगर निगम ने इसकी शिकायत पुलिस को कर दी। जिसके बाद केस दर्ज कर आरोपी को ढूंढा गया।
गिरफ्तारी के बाद आरोपी ने क्या कहा...
पुलिस की शुरुआती पूछताछ में सामने आया है कि मनमोहन साथी के साथ दिल्ली से गुरुग्राम लौट रहा था। दोनों ने ही खूबसूरत फूलों के गमलों को देखकर अपनी गाड़ी रोक ली। फिर गमले चोरी कर कार की डिक्की में रखे और मौके से फरार हो गए। उन्हें इस बात की बिल्कुल भी उम्मीद नहीं थी कि कोई उनकी चोरी का वीडियो बना रहा है।
चोरी के आरोप में यू-ट्यूबर हुआ ट्रोल, कार्रवाई की चेतावनी दी
हरियाणा के गुरुग्राम में 40 लाख की लग्जरी कार किया कार्निवल में 400 रुपए कीमत के पौधे चोरी करने का वीडियो सामने आने के बाद सोशल मीडिया पर यूट्यूबर एल्विश यादव जमकर ट्रोल हो गए। कई केन्द्रीय मंत्री और भाजपा के वरिष्ठ नेताओं के साथ उनकी फोटो और कार्निवल गाड़ी के साथ उनकी फोटो और वीडियो वायरल किए गए।
बाद में खुद एल्विश यादव ने सोशल मीडिया पर आकर सफाई दी कि पहले उन्होंने ये गाड़ी इस्तेमाल जरूर की है, लेकिन इस घटना से उनका कोई लेना देना नहीं है। न ही ये गाड़ी उनकी है।
कार्निवल कार में रैली करने पहुंचा था एल्विश
बता दें कि एल्विश यादव एक नामी यूट्यूबर है। उनके यूट्यूब पर 1.4 मिलियन फॉलोअर्स है। गुरुग्राम की घटना का वीडियो सामने आने के बाद ट्विटर के अलावा अन्य सोशल मीडिया पर एल्विश यादव को ट्रोल किया जाने लगा और कहा गया कि जिस गाड़ी में गमले में रखे पौधे चोरी किए गए उस गाड़ी को एल्विश यादव प्रयोग करता है। क्योंकि पिछले साल इसी किया कार्निवल कार में एल्विश यादव राजस्थान के तिजारा में रैली करने पहुंचा था।
इसके बाद कई यूजर्स की प्रतिक्रियाएं आई। राहुल तहिलियानी नाम के एक यूजर ने लिखा, ‘बदमाश छोरा एल्विश जिस Kia Carnival में घूम रहा है, अपनी गाड़ी बता रहा है आज वही गाड़ी गुरुग्राम में गमले चोरी कर रही थी और हां NHAI और हरियाणा पुलिस इसके लिए टोल क्यों खोला जा रहा है ? ये मंत्री है या सांसद?
एल्विश बोला- लीगल कार्रवाई करूंगा
ट्रोल होने के बाद एल्विश यादव ने भी अपना सोशल मीडिया पर एक वीडियो जारी किया। जिसमें एल्विश ने कहा कि एक चीज बहुत ज्यादा वायरल हो रही है, जिसमें कहा जा रहा है कि एल्विश यादव ने गमला चुरा लिया। एल्विश यादव की गाड़ी। दुनिया को पता है कि एल्विश की कौन सी गाड़ी है, उसका नंबर भी पता है। खुले में लेकर चलता हूं। अभी नई गाड़ी ली है, पोर्श उसका नंबर भी नहीं आया है।
अब फॉच्यूर्नर है उसका नंबर 0001 है। मेरे पास कोई किया कार्निवल नहीं है। मेरे कार्यक्रम में 100 गाड़िया जाती है, वो 100 गाड़ी मेरी थोड़ी है। मैने वह गाड़ी कार्यक्रम में इसलिए इस्तेमाल की क्योंकि उसमें सनरूफ था और मुझे बाहर निकलना था, पब्लिक को देखना था। इसका मतलब ये नहीं कि वो मेरी गाड़ी है। जो फैलाया जा रहा उसके खिलाफ में लीगल एक्शन ले रहा हूं।
G20 सम्मेलन के लिए आए फूलों की चोरी; VIDEO:40 लाख की गाड़ी से आए चोर, चौक पर रखे गमले उठा ले गए
हरियाणा के गुरुग्राम में 40 लाख की कार से आए चोरों ने चौराहे पर सजे 400 रुपए के पौधे चोरी कर लिए। इन पौधों के गमले G20 सम्मेलन में शहर को सजाने के लिए रखे गए थे। चोरों की लग्जरी कार का नंबर भी VIP है। पढ़ें पूरी खबर...